SK Úradný vestník Európskej únie C 94/18

Záverečná správa vyšetrovateľa vo veci COMP/M.3333 – Sony/BMG

(podľa článkov 15 a 16 rozhodnutia Komisie 2001/462/ES, ESUO z 23. mája 2001 o pôsobnosti vyšetrovateľov v niektorých konaniach vo veci hospodárskej súťaže – Ú. v. ES L 162, 19.6.2001, s. 21)

(2008/C 94/08)

Komisii bolo 9. januára 2004 doručené oznámenie o zamýšľanej koncentrácii, ktorou podniky Bertelsmann AG a Sony Corporation of America získavajú v zmysle článku 3 ods. 1 písm. b) nariadenia Rady (ES) č. 4064/89 (nariadenie o fúziách) spoločnú kontrolu nad podnikom „Sony BMG“ prostredníctvom kúpy akcií v novozaloženej spoločnosti.

Dňa 19. júla 2004 Komisia vyhlásila, že koncentrácia je zlučiteľná so spoločným trhom. Dňa 13. júla 2004 vyšetrovateľ dospel v záverečnej správe k záveru, že právo na vypočutie všetkých účastníkov konania bolo dodržané (1).

Následne 13. júla 2006 Súd prvého stupňa Európskych spoločenstiev na základe žiadosti o zrušenie predloženej združením Independent Music Publisher and Labels Association (IMPALA) zrušil rozhodnutie Komisie.

Komisii bolo 31. januára 2007 doručené aktualizované znenie pôvodného oznámenia, ktoré obsahovalo nevyhnutné informácie a údaje potrebné k posúdeniu oznámenej transakcie z hľadiska súčasných trhových podmienok. Aktualizované znenie obsahovalo informáciu o vzniku spoločného podniku „Sony BMG“, ktorého predmetom činnosti je obchodovanie s hudobnými nahrávkami a ktorý vznikol na základe schvaľujúceho rozhodnutia Komisie z 19. júla 2004.

Po preskúmaní aktualizovaného oznámenia Komisia dospela k záveru, že oznámená koncentrácia patrí do pôsobnosti nariadenia o fúziách a že vyvolala vážne pochybnosti, pokiaľ ide o jej zlučiteľnosť so spoločným trhom a uplatňovaním Dohody o EHP. Komisia preto 1. marca 2007 rozhodla o začatí konania v súlade s článkom 6 ods. 1 písm. c) nariadenia o fúziách.

Konanie bolo v súlade s článkom 11 ods. 5 nariadenia o fúziách prerušené od 22. marca 2007 do 26. júna 2007, keďže zúčastnené strany nevyhoveli v plnej miere požiadavke žiadosti o poskytnutie informácií.

Zúčastneným stranám bol 15. marca, 8. mája a 3. augusta 2007 na základe žiadosti a v súlade s „Osvedčenými postupmi na vykonávanie kontrolných konaní pri fúziách v ES“ GR pre hospodársku súťaž umožnený prístup ku kľúčovým dokumentom v spise poskytnutom tretími stranami.

Okrem toho združenie IMPALA, tretia strana zastupujúca nezávislé nahrávacie spoločnosti, obdržala na požiadanie znenie článku 6 ods. 1 písm. c) rozhodnutia, ktoré nemá dôverný charakter, a následné pripomienky zúčastnených strán, ako aj ďalšie kľúčové dokumenty, ktoré v tejto veci predložili zúčastnené strany, najmä ich pripomienky k stanoviskám združenia IMPALA.

Po dôkladnom preskúmaní trhu, ktoré vykonali útvary Komisie, Komisia dospela k záveru, že navrhovaná transakcia neovplyvní vo významnej miere účinnú hospodársku súťaž na spoločnom trhu ani na jeho podstatnej časti, a je preto zlučiteľná so spoločným trhom a s Dohodou o EHP. Preto nebolo zúčastneným stranám v tejto veci zaslané žiadne vyhlásenie o námietkach.

Žiadna zo zúčastnených strán ani žiadna tretia strana nezaslala vyšetrovateľom žiadne otázky ani stanoviská. V tejto veci sa nevyžadujú žiadne osobitné pripomienky, pokiaľ ide o právo na vypočutie.

V Bruseli 25. septembra 2007 Karen WILLIAMSOVÁ

(1) Ú. v. EÚ C 52, 2.3.2005, s. 5.